เงินวิ่งเข้ากองทุน“ทิสโก้ อินคัม พลัส”หนีเศรษฐกิจชะลอ ดอกเบี้ยขาลง หุ้นผันผวน
บลจ.ทิสโก้ ประกาศเพิ่มทุนอีก 2,000 ล้านบาท เป็น 7,000 ล้าน รองรับความต้องการลูกค้า
26 ก.ย. 2562

บลจ.ทิสโก้ ประกาศเพิ่มทุนอีก 2,000 ล้านบาท เป็น 7,000 ล้าน รองรับความต้องการลูกค้า
นายสาห์รัช ชัฏสุวรรณ ผู้อำนวยการสายการตลาดและที่ปรึกษาการลงทุน บริษัทหลักทรัพย์จัดการกองทุน(บลจ.) ทิสโก้ เปิดเผยว่า ด้วยสถานการณ์เศรษฐกิจที่ชะลอตัวลงอย่างต่อเนื่องตั้งแต่ต้นปี ทำให้นักวิเคราะห์ทยอยปรับลดอัตราการเติบโตของกำไรบริษัทจดทะเบียนอย่างต่อเนื่อง ส่งผลให้หุ้นทั่วโลกยังคงผันผวน ขณะเดียวกันอัตราดอกเบี้ยก็ยังอยู่ในระดับต่ำ การลงทุนในตราสารหนี้เพียงอย่างเดียวจึงอาจได้รับผลตอบแทนที่ไม่ดีนัก และในระยะยาวอาจได้ผลตอบแทนไม่เพียงพอกับเงินเฟ้อที่ปรับตัวเพิ่มขึ้น
ดังนั้น นักลงทุนที่ไม่มีเวลาในการศึกษาการลงทุนจึงยังให้ความสนใจลงทุนในกองทุนรวมผสมอย่างต่อเนื่องเพราะมีผู้จัดการกองทุนมืออาชีพช่วยจัดพอร์ต และยังสามารถกระจายการลงทุนไปยังสินทรัพย์ที่หลากหลายจากการลงทุนเพียงครั้งเดียว ซึ่งการกระจายสินทรัพย์การลงทุนที่ดีจะช่วยให้อัตราผลตอบแทนจากการลงทุนผันผวนน้อยกว่าการลงทุนในหุ้นเพียงอย่างเดียว
ด้วยเหตุนี้ทำให้กองทุนเปิด ทิสโก้ อินคัม พลัส (TINC) ซึ่งเป็นกองทุนรวมผสมจึงได้รับความสนใจจากนักลงทุนเป็นอย่างมาก ดังนั้น เพื่อตอบรับความต้องการ และเพิ่มโอกาสรับผลตอบแทนที่ดีให้กับลูกค้า บลจ.ทิสโก้จึงได้ขยายมูลค่าโครงการจากเดิม 5,000 ล้านบาทเป็น 7,000 ล้านบาท
กองทุนเปิด TINC ความเสี่ยงระดับ 5 (เสี่ยงปานกลางค่อนข้างสูง) เป็นกองทุนที่กระจายการลงทุนในสินทรัพย์หลากหลายประเภท เช่น ตราสารหนี้ ตราสารทุน เงินฝาก รวมไปถึงกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ (รีท) และกองทุนโครงสร้างพื้นฐานทั้งในและต่างประเทศ